Лад і ўзаемаразуменне пануюць і ў сямейных адносінах нашых герояў. Выключна “Андрушам” называе мужа Юля: кажа, што “Андрэй” – гэта занадта гучна. І расказвае пра любімага чалавека з непадробнай цеплынёй. Вельмі прывязаны да яго і хлопчыкі. Васьмігадовы Ваня на правах старэйшага брата паводзіць сябе больш сур’ёзна. А гарэзлівы Цімафей за час, пакуль мы былі ў іх у гасцях, паспеў прадэманстраваць літаральна ўсе свае рознабаковыя таленты: і спецыяльна вывучаны да прыезду журналістаў вершык прадэкламаваў, і акрабатычныя практыкаванні на канапе зрабіў. “Мы з татам амаль штодня на школьны стадыён ходзім, – патлумачыў паказальныя выступленні малодшага браціка Ваня. – Я ўжо і падцягвацца навучыўся, і пад’ём пераваротам рабіць умею! А Цімка на кулаках адціскаецца. А ўчора мы два галы бацьку забілі!”